To biler var ved 08-tiden i dag impliceret i et færdselsuheld i Store Vildmose. Uheldet skete klokken 8.13 på Taffelgårdsvej, hvor to biler stødte sammen. - Tilsyneladende har de kørt i samme retning, så den ene bil er kørt op bag i den anden, siger vagtchef ved Nordjyllands Politi Jesper Sørensen. Han fortæller, at der efter de første oplysninger ikke er personskade i forbindelse med uheldet, og at personerne er kommet ud af bilerne ved egen hjælp. Vagtchefen kender ikke det præcise antal personer, der var i bilerne. Sammenstødet resulterede i, at bilernes airbag blev udløst.

Opsummering:
To biler er onsdag morgen kørt sammen på Taffelgårdsvej.